
Na temelju članka 15. stavka 2. Zakona o javnoj nabavi (Narodne novine br.120/2016, 114/22 i 48/26, dalje u tekstu: ZJN 2016), direktor trgovačkog društva Komunalac d.o.o. (u daljnjem tekstu: Uprava društva) dana 31.8.2026. godine donosi slijedeći


PRAVILNIK
 O PROVEDBI POSTUPAKA JEDNOSTAVNE NABAVE 


I. OPĆE ODREDBE
Predmet i svrha Pravilnika
Članak 1.
1) Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i postupci nabave roba i usluga procijenjene vrijednosti manje od 50.000,00 eura, odnosne nabave radova procijenjene vrijednosti manje od 100.000,00 eura.

2) Procijenjena vrijednost jednostavne nabave iz stavka 1. ovog članka izražava se bez poreza na dodanu vrijednost (PDV-a).

3) Svrha ovog Pravilnika je osigurati učinkovito, transparentno i ekonomično trošenje sredstava naručitelja, poticanje tržišnog natjecanja među gospodarskim subjektima te dosljednu primjenu načela javne nabave i sprječavanje sukoba interesa u postupcima javne nabave.

4) U provedbi postupaka nabave roba, usluga i/ili radova, osim ovog Pravilnika, obvezno se primjenjuju i drugi važeći zakonski i podzakonski propisi, kao i interni akti, a koji se odnose na pojedini predmet nabave u smislu posebnih zakona (npr. Zakon o obveznim odnosima, Zakon o općem upravnom postupku, Zakon o gradnji, Smjernice za provedbu postupaka jednostavne nabave i dr.). 

5)  Odredbe ovoga Pravilnika ne primjenjuju se na nabave koje su izuzete od primjene ZJN 2016 sukladno odredbama toga Zakona. 


Sprječavanje sukoba interesa

Članak 2.

1) Na sve postupke jednostavne nabave koji se provode na temelju ovog Pravilnika na odgovarajući se način primjenjuju odredbe članaka 75. do 83. ZJN 2016 kojima se uređuje sprječavanje, prepoznavanje i uklanjanje sukoba interesa.

2) Predstavnik naručitelja iz članka 76. stavka 2. ZJN 2016, kao i ovlaštene osobe naručitelja koje sudjeluju u pripremi i provedbi postupaka jednostavne nabave, dužni su potpisati izjavu o postojanju ili nepostojanju sukoba interesa s gospodarskim subjektima u smislu članaka 76. i 77. ZJN 2016.

3) U slučaju saznanja o postojanju sukoba interesa, predstavnik naručitelja odnosno ovlaštena osoba naručitelja obvezna je odmah, a najkasnije dan nakon saznanja, izuzeti se iz provedbe postupka i o tome obavijestiti čelnika/odgovornu osobu naručitelja, koji postupa sukladno članku 81. ZJN 2016.


Načela javne nabave i njihova primjena

Članak 3.
 
1) Postupke jednostavne nabave Naručitelj provodi poštujući načelo slobode kretanja roba, načelo slobode poslovnog nastana i načelo pružanja usluga te načela koja iz toga proizlaze, načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti, u svrhu ekonomičnoga i svrhovitog trošenja javnih sredstava. 


Razgraničenje postupaka prema vrijednosti

Članak 4.
1) Naručitelj za svaku kalendarsku godinu donosi plan nabave.

2) U planu nabave i registru ugovora navode se svi predmeti čija procijenjena vrijednost je jednaka ili veća od 5.000,00 eura.	

3) Postupci nabave moraju biti usklađeni s planom nabave naručitelja.	

Članak 5.

Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi:
1) Postupci procijenjene vrijednosti manje od 5.000,00 eura, postupci izravnog ugovaranja,

2) Postupci procijenjene vrijednosti jednake ili veće od 5.000,00 eura, a manje ili jednake 15.000,00 eura, postupci nabave s pozivom odabranim gospodarskim subjektima,

3) Postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura  bez PDV-a,

4) Postupci procijenjene vrijednosti veće od 25.000,00 eura i manje od 50.000,00 eura za nabavu robe i usluga, odnosno veće od 45.000 eura i manje od 100.000,00 eura bez PDV-a za nabavu radova.


Postupci procijenjene vrijednosti do 5.000,00 eura 

Članak 6.

1) Za provedbu postupka jednostavne nabave procijenjene vrijednosti manje od 5.000,00 eura bez PDV-a u pravilu je dovoljno pribaviti jednu ponudu temeljem koje će Uprava društva, odgovorna za plaćanje odobriti izdavanje narudžbenice i računa u skladu s propisima iz područja financija.





II. POSTUPAK JEDNOSTAVNE NABAVE
Postupci procijenjene vrijednosti od 5.000,00 do 15.000,00 eura 

Članak 7.

1) Provedba postupka procijenjene vrijednosti jednake ili veće od 5.000,00 eura, a manje ili jednake iznosu od 15.000,00 eura, započinje slanjem poziva za dostavu ponude na adresu jednom ili više gospodarskih subjekata, za koje postoje saznanja da obavlja djelatnost vezanu za predmet nabave, na dokaziv način.	

2) Za postupke iz stavka 1. ovog članka naručitelj može sukladno Zakonu koristiti elektronička sredstva komunikacije.	

3) Ponude se zaprimaju, otvaraju, pregledavaju i ocjenjuju sukladno članku 14. ovog Pravilnika.


Postupci procijenjene vrijednosti veće od 15.000,00 eura 

Članak 8.

1) Postupak jednostavne nabave čija je procijenjena vrijednost veća od 15.000,00 eura, naručitelj je sukladno ZJN 2016. obvezan provesti putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH).

2) U postupcima jednostavne nabave čija je procijenjena vrijednost veća od 15.000,00 eura, a manja ili jednaka 25.000,00 eura za robe i usluge, odnosno manja ili jednaka 45.000,00 eura za radove, nadležno tijelo nabave poziv za dostavu ponuda upućuje jednom ili više gospodarskih subjekata, za koje postoje saznanja da obavljaju djelatnost vezanu za predmet nabave, putem modula jednostavne nabave u EOJN RH, bez obveze javne objave. Naručitelj uvijek može odlučiti provesti postupak putem javne objave u modulu jednostavne nabave u EOJN RH.

3) Za nabavu robe i usluga čija je procijenjena vrijednost veća od 25.000,00 eura te za nabavu radova čija je vrijednost veća od 45.000,00 eura, a manja od 100.000,00 eura nadležno tijelo nabave je obvezno sukladno Zakonu provesti postupak jednostavne nabave putem javne objave u modulu jednostavne nabave EOJN RH. 

4) Iznimno od stavka 3. ovog članka ovlašteno tijelo nabave nije obvezno provesti postupak jednostavne nabave putem javne objave u modulu jednostavne nabave, već poziv za dostavu ponuda upućuje sukladno članku 15. stavku 7. Izmjena i dopuna ZJN 48/2026.

5) Razlozi za primjenu iznimke iz stavka 4. ovog članka navode se i obrazlažu u objavi u modulu jednostavne nabave EOJN RH.






III. DOKUMENTACIJA O NABAVI


Sadržaj poziva za dostavu ponuda

Članak 9.

1) Postupak jednostavne nabave počinje danom slanja poziva za dostavu ponuda jednom ili više gospodarskih subjekata na dokaziv način (elektronička sredstva komunikacije), odnosno za postupke iz članka 8. ovoga Pravilnika objavom u modulu jednostavne nabave EOJN RH.

2) Poziv za dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude.

3) Ovlašteno tijelo nabave će u pravilu svim pozvanim gospodarskim subjektima uz poziv za dostavu ponuda dostaviti i obrazac ponudbenog lista i troškovnika.

4) Ovisno o složenosti predmeta nabave, poziv na dostavu za dostavu ponuda može sadržavati zahtjeve i uvjete vezane za predmet nabave, kao i odgovarajuću primjenu odredaba Zakona u odnosu na propisane kriterije koji će se primjenjivati za kvalitativni odabir gospodarskog subjekta,

5) Prilikom određivanja kriterija za odabir ponude u pozivu za dostavu ponuda, cijena uvijek mora biti jedan od kriterija za odabir, ili kao kriterij najniže cijene ili kao jedan od kriterija za odabir ekonomski najpovoljnije ponude.

6) Rok za dostavu ponuda iznosi minimalno 5 (pet) radnih dana od dana slanja poziva, odnosno objave u EOJN RH.

7) Iznimno, radi žurnosti i za slučaj ponavljanja postupka jednostavne nabave, ovlašteno tijelo nabave može odrediti i kraći rok za dostavu ponuda, ali koji ne može biti kraći od 2 (dva) radna dana.


Analogna primjena pojedinih odredbi i instituta iz Zakona

Članak 10.

1) U postupcima jednostavne nabave na odgovarajući se način primjenjuju odredbe ZJN 2016, ukoliko pojedina pitanja nisu uređena ovim Pravilnikom ili drugim aktom naručitelja kojim je regulirano područje jednostavne nabave.

Komunikacija u postupku

Članak 11.

1) Komunikacija i sva ostala razmjena informacija tijekom postupka jednostavne nabave između ovlaštenog tijela nabave i gospodarskih subjekata navedenih u članku 7. ovoga Pravilnika, obavlja se elektroničkim sredstvima komunikacije i posredno poštanskom pošiljkom,
elektroničkom poštom, telefonom, ovisno o svakom pojedinom predmetu nabave.



2) U postupcima jednostavne nabave navedenih u članku 8. ovoga Pravilnika, komunikacija između ovlaštenog tijela nabave i gospodarskih subjekata obavlja se elektroničkim sredstvima komunikacije putem EOJN RH.
3) U roku za dostavu ponuda gospodarski subjekti mogu zatražiti objašnjenja ili izmjene vezane uz poziv za dostavu ponuda.

4) Odgovor na zatražena pojašnjenja ili izmjene vezane uz poziv na dostavu ponuda ovlašteno tijelo nabave može dostaviti izravno svim gospodarskim subjektima pozvanim na dostavu ponude, bez navođenja podataka o podnositelju zahtjeva, odnosno za postupke iz članka 8. ovoga Pravilnika objavom u modulu jednostavne nabave EOJN RH.

Članak 12.

1) U pozivu na dostavu ponuda može se propisati jedan ili više kriterija za kvalitativni odabir gospodarskih subjekata, sukladno odredbama članaka 251. – 279. ZJN 2016.

2) U pozivu na dostavu ponuda može se propisati obveza dostave jamstva za ozbiljnost ponude, jamstva za uredno ispunjenje Ugovora o jednostavnoj nabavi i/ili jamstva za otklanjanje nedostataka u jamstvenom roku, sukladno relevantnim odredbama ZJN 2016.

Članak 13.

1) Naručitelj pravodobno zaprimljene ponude pregledava i ocjenjuje na temelju uvjeta i zahtjeva iz poziva na dostavu ponuda. 

2) U postupku pregleda i ocjene ponuda, Naručitelj može gospodarskim subjektima uputiti zahtjev za pojašnjenje i/ili upotpunjavanje bilo kojeg dokumenta, ostavljajući im za to primjereni rok. 

3) O provedenom postupku sastavlja se zapisnik o otvaranju, pregledu i ocjeni ponuda. 

Članak 14.

1) Kriterij za odabir ponude je najniža cijena ili ekonomski najpovoljnija ponuda što se navodi u pozivu za dostavu ponuda. 

2) Ukoliko je kriterij odabira ekonomski najpovoljnija ponuda, osim cijene u obzir se može uzeti i kvaliteta, kvalifikacije stručnjaka, tehničke prednosti, estetske, funkcionalne i ekološke osobine, operativni troškovi, ekonomičnost, datum isporuke, rok isporuke ili izvršenja te drugi elementi te će Naručitelj u zapisniku o otvaranju, pregledu i ocjeni ponuda obrazložiti razloge odabira izabrane ponude. 

Članak 15.

1) Postupak jednostavne nabave iz članka 4. stavka 2. ovog Pravilnika završava donošenjem odluke   o odabiru najpovoljnije ponude ili odluke o poništenju postupka jednostavne nabave. 

2) Naručitelj će poništiti postupak jednostavne nabave ukoliko postoje razlozi za poništenje postupka sukladno odredbama ZJN 2016. 	

3) Odluku o odabiru postupka nabave Naručitelj dostavlja putem EOJN RH. 


4) Rok za donošenje odluke iz stavka 1. ovog članka sukladan je roku valjanosti ponude, odnosno Naručitelj donosi odluku o postupku nabave u roku valjanosti ponude. Ponuditelj na zahtjev Naručitelja može produžiti rok valjanosti svoje ponude čime se produljuje i rok za donošenje odluke o odabiru. 

Članak 16.

1) Nakon dostave Odluke o odabiru putem EOJN, sukladno članku 11. ovog Pravilnika, Naručitelj istekom roka za podnošenje prigovora iz članka 17. ovog Pravilnika za vrijednosti nabave preko 15.000,00 eura, s odabranim gospodarskim subjektom sklapa ugovor o nabavi. 

IV. PRAVNA ZAŠTITA

Članak 17.

1) Gospodarski subjekti imaju pravo na osiguranje pravne zaštite i to putem prigovora upravi društva odnosno odgovornoj osobi naručitelja za nabave čija je procijenjena vrijednost veća od 15.000,00 eura. 	

2) O prigovoru odlučuje Uprava društva, a može i posebnom odlukom za to ovlastiti i drugu osobu.

3) U postupcima jednostavne nabave čija je procijenjena vrijednost manja ili jednaka 15.000,00 eura prigovor nije dopušten.	

4) Prigovor se podnosi pisanim putem kroz modul jednostavne nabave u EOJN RH (ukoliko je isto omogućeno), a ako nije omogućeno slanjem na adresu elektroničke pošte komunalac@komunalac-samobor.hr, predajom na urudžbeni zapisnik Naručitelja ili putem ovlaštenog pružatelja usluge poštanskih usluga. 	

5) Rok za podnošenje prigovora iznosi 5 (pet) radnih dana od dana objave Odluke o odabiru ili Odluke o poništenju postupka putem modula jednostavne nabave u EOJN RH. 

6) Naručitelj će na navedeni prigovor iz stavka 2. ovoga članka dostaviti pisani odgovor u roku od najkasnije 8 (osam) radnih dana od dana njegova zaprimanja. 	

7) Podnošenje prigovora ne odgađa sklapanje ugovora o nabavi ili izdavanje narudžbenice, osim ako Naručitelj ocijeni da bi nastavak mogao utjecati na zakonitost postupka ili uzrokovati štetu Naručitelju. 

8) Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor.

V. SKLAPANJE UGOVORA I MOGUĆNOST IZMJENE UGOVORA

Članak 18. 

1) Po izvršnosti odluke o odabiru, naručitelj i odabrani ponuditelj sklapaju ugovor o jednostavnoj nabavi u pisanom obliku, odnosno naručitelj izdaje narudžbenicu odabranom ponuditelju.

2) Ugovori o jednostavnoj nabavi sklopljeni temeljem postupka navedenog u članku 8. ovog Pravilnika mogu se razmijeniti u digitalnom obliku između ugovornih strana uz korištenje kvalificiranog elektroničkog potpisa.	

3) Ugovor o jednostavnoj nabavi mora sadržavati sve bitne sastojke ponude i biti u skladu s pozivom na dostavu ponuda.

Izmjene ugovora

Članak 19

1) Ugovor o nabavi sklopljen u postupku jednostavne nabave može se izmijeniti tijekom njegovog trajanja primjenom odgovarajućih odredbi članaka 351. do 321. ZJN 2016., pazeći pri tome da se bitno ne mijenja predmet ugovora niti se narušavaju načela javne nabave.

2) Izmjene ugovora dopuštene su ako se odnose na:
· manje tehničke prilagodbe koje ne mijenjaju prirodu predmeta nabave,
· produženje rokova izvršenja ugovora zbog objektivnih okolnosti koje naručitelj nije mogao predvidjeti, 
· promjene koje su nužne radi urednog izvršenja ugovora, ako ne mijenjaju bitne elemente ugovora

3) Izmjene ugovora ne smiju imati za posljedicu:
· promjenu predmeta nabave, 
· promjenu kriterija na temelju kojih je ponuda odabrana,
· značajno povećanje vrijednosti ugovora koje bi utjecalo na izbor postupka nabave.

4) Svaka izmjena ugovora mora biti pisano obrazložena i dokumentirana u dokumentaciji postupka.

5) Ako izmjena ugovora podrazumijeva značajno povećanje vrijednosti ugovora ili promjenu predmeta nabave, naručitelja je dužan provesti novi postupak nabave sukladno ovom Pravilniku.



VI. IZVRŠENJE UGOVORA

Izvršenje jednostavne nabave

Članak 20.

1) Izvršenje jednostavne nabave mora biti u skladu s uvjetima određenim u pozivu na dostavu 
ponuda, dokumentacijom o nabavi, odabranom ponudom, izdanom narudžbenicom i sklopljenim ugovorom.

2) Nadležno tijelo nabave koje je zaduženo za evidenciju planiranih sredstva nabave i služba za koju se predmetna jednostavnu nabava provodi i vrši plaćanje obvezni su kontrolirati i pratiti izvršenje ugovora, odnosno narudžbenice, a osobito:
· poštivanje ugovorenih rokova,
· financijsku realizaciju,
· ugovorene i stvarno nabavljene količine,
· kvalitetu izvršenja predmeta nabave, 
· primopredaju robe, radova i usluga.

3) Odgovornu osobu za praćenje izvršenja pojedinog ugovora određuje Uprava društva.

4) Odgovorna osoba za praćenje izvršenja ugovora obvezna je o uočenim nepravilnostima ili odstupanjima od ugovorenih uvjeta bez odgode obavijestiti upravu društva i nadležno tijelo nabave u svrhu poduzimanja odgovarajućih mjera.

5) U slučaju neispunjenja ugovornih obveza od strane odabranog ponuditelja, naručitelj može pokrenuti postupak raskida ugovora sukladno odredbama sklopljenog ugovora i propisima obveznog prava.


VII REGISTAR UGOVORA I EVIDENCIJA PONUDITELJA 

Registar ugovora

Članak 21.

1) Tijelo nabave obvezno je na temelju sklopljenih ugovora i izdanih narudžbenica iz ovog Pravilnika voditi registar za predmete nabave čija je procijenjena vrijednost jednaka ili veća od 5.000,00 eura bez PDV-a.

2) Registar ugovora sadrži sljedeće podatke:
· predmet nabave/ugovora,
· iznos sklopljenog ugovora,
· naziv odabranog ponuditelja/ugovaratelja,
· konačni iznos koji je isplaćen odabranom ponuditelju/ugovaratelju te obrazloženje ukoliko je taj iznos veći od ugovorenog.

3) Registar ugovora i okvirnih sporazumu objavljuje se u EOJN RH sukladno članku 28. stavak 3. Izmjena i dopuna ZJN 2026.




Evidencija o ponuditeljima

Članak 22.

1) Tijelo nabave vodi internu evidenciju o gospodarskim subjektima koji su sudjelovali u postupcima jednostavne nabave, koja sadrži osobito:

· naziv i OIB gospodarskog subjekta,
· postupke jednostavne nabave u kojima je gospodarski subjekt sudjelovao
· podatke o izvršenju ugovornih obveza te eventualno utvrđene nepravilnosti.



2) Evidencija iz stavka 1. ovog članka služi naručitelju u svrhu kvalitetnije i pravodobnije pripreme budućih postupaka jednostavne nabave, a osobito u dijelu istraživanja tržišta i odabira gospodarskih subjekata kojima će se uputiti poziv na dostavu ponuda.




Čuvanje dokumentacije

Članak 23.

1) Svu dokumentaciju nastalu u provedbi postupka jednostavne nabave po ovom Pravilniku, naručitelj je obvezan čuvati najmanje 4 (četiri) godine od završetka postupka jednostavne nabave.

VIII PRIJELAZNE I ZAVRŠNE ODREDBE

Postupci u tijeku

Članak 24.

Postupci jednostavne nabave koji su započeti prema odredbama Pravilnika o provedbi postupka jednostavne nabave, KLASA: 406-01/23-02/05, URBROJ: 238-27-159-02-01/02-23-1 od 1.7.2023.g., dovršiti će se prema odredbama toga pravilnika, sukladno članku 87. Zakona o izmjenama i dopunama Zakona o javnoj nabavi (Narodne novine broj: 48/26).


Prestanak važenja

Članak 25.

Stupanjem na snagu ovoga Pravilnika prestaje važiti Pravilnik o provedbi postupka jednostavne nabave, KLASA: 406-01/23-02/05, URBROJ: 238-27-159-02-01/02-23-1 od 1.7.2023.g

Stupanje na snagu

Članak 26.

Ovaj Pravilnik objavljuje se na internetskim stranicama Naručitelja www.komunalac-samobor.hr te u EOJN RH, a stupa na snagu dana 1. rujna 2026.g.


							KLASA: 406-01/26-02/41
							URBROJ: 238-27-159-02-01/03-26-3


									Direktor

									________________________
	Renato Raguž, dipl. ing. stroj.





3

image1.jpeg
KOMUNALAC d.o.o.
SAMOBOR

drustvo za obavljanje komunalnih djelatnosti





